སེང་གདོང་མ་དམར་མོ་ལ།  སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས།  ཤཱུ་ནྱ་ཏཱས་སྟོང་པར་སྦྱངས།  སྟོང་པའི་ངང་ལས་ཨེ་ལས་ཆོས་འབྱུང་མཐིང་ནག་ཡངས་ཤིང་རྒྱ་ཆེ་བའི་ནང་དུ་དུར་ཁྲོད་ཆེན་པོ་བརྒྱད།  བསྲུང་བའི་འཁོར་ལོ་ཡངས་ཤིང་རྒྱ་ཆེ་བའི་ནང་དུ་རང་སེམས་ཧྲཱིཿཡིག་དམར་པོ་ཡོངས་སུ་གྱུར་པ་ལས།  རང་ཉིད་ཡེ་ཤེས་ཀྱི་མཁའ་འགྲོ་མ་སེངྒེའི་གདོང་པ་ཅན་སྐུ་མདོག་དམར་མོ་ཞལ་གཅིག་ཕྱག་གཉིས།  གཡས་གྲི་གུག་གསེར་མདོག་ནམ་མཁའ་ལ་འཕྱར་བ།  གཡོན་ཐོད་ཁྲག་ཐུགས་ཀར་འཛིན་པ།  གྲུ་མོ་ན་ཁ་ཊྭཱཾ་ག་དང་བཅས་པ།  སྤྱན་གསུམ།  སྐྲ་སེར་གྱེན་དུ་བརྫེས་པ།  ཐོད་སྐམ་ལྔའི་དབུ་རྒྱན་དང་རློན་པ་ལྔ་བཅུའི་དོ་ཤལ་བྱས་པ།  སྟག་ལྤགས་ཀྱི་ཤམ་ཐབས་དང་།  ཕྱག་རྒྱ་ལྔས་བརྒྱན་པ།  པད་ཉི་རུ་ཊ་ཕོ་མོ་གན་རྐྱལ་དུ་བསྣོལ་བའི་སྟེང་དུ་ཞབས་གཡས་བསྐུམ་གཡོན་བརྐྱང་བས་ཡེ་ཤེས་ཀྱི་མེ་དཔུང་འབར་བའི་དབུས་ན་(༢༥)བཞུགས་པའོ།  ། དཔྲལ་བར་ཨོཾ།  མགྲིན་པར་ཨཱཿཐུགས་ཀར་ཧཱུཾ་དང་ཧྲཱིཿདེ་ལས་འོད་ཟེར་འཕྲོས།  ཡེ་ཤེས་སེམས་དཔའ་སྤྱན་དྲངས།  ཨོཾ་སིངྷ་མུ་ཁ་ཌཱ་ཀི་ནཱི་བཛྲ་ས་མཱ་ཛཿཕཻཾ།  ཛཿཧཱུཾ་བཾ་ཧོཿསླར་ཡང་འོད་ཟེར་འཕྲོས།  དབང་གི་ལྷ་རིགས་ལྔ་བཛྲ་ས་མཱ་ཛཿདེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་པར་དབང་བསྐུར་དུ་གསོལ།  ཞེས་གསོལ་བ་བཏབ་པས།  ཨོཾ་བཛྲ་བྷཱི་ཝ་ཨ་བྷི་ཥིཉྩ་ཧཱུཾ།  ཞེས་གསུང་ཞིང་དབང་བསྐུར།  རྣམ་པར་སྣང་མཛད་ཀྱིས་དབུ་བརྒྱན་པར་གྱུར་པར་བསམ།  སྙིང་གར་པདྨ་དམར་པོ་འདབ་མ་བཅུ་བཞི་པའི་ལྟེ་བར་ཉི་མ་ལ་ཧྲཱིཿའདབ་མ་རྣམས་ལ་སྔགས་འཕྲེང་གཡས་སྐོར་དུ་འཁོད་པར་དམིགས་ལ།  ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿཅེས་བཟླའོ།  ། ཨརྒྷཾ་ནས་ཤཔྟའི་བར་གྱིས་མཆོད།  སྐུ་མདོག་དམར་མོ་དགྱེས་པའི་ཉམས་ལྡན་མ།  ། བདེ་བའི་ཉམས་ལྡན་དགྱེས་པའི་འཛུམ་ལྡན་མ།  ། ཐར་པའི་ལམ་སྟོན་མཆོག་གི་དངོས་གྲུབ་སྟེར།  ། མུ་སྟེགས་ཚར་གཅོད་དྲག་སྔགས་འབྲུག་ལྟར་སྒྲོག། སྔགས་ཀྱི་ཡིག་འབྲུས་མཁའ་འགྲོ་དབང་དུ་སྡུད།  ། སངས་རྒྱས་བསྟན་སྲུང་དྲག་པོའི་སྤྱོད་པ་མཛད།  ། རྣལ་འབྱོར་བར་ཆད་བཟློག་ལ་རབ་བརྩོན་མ།  ། ཡེ་ཤེས་མཁའ་འགྲོ་མ་ལ་ཕྱག་འཚལ་བསྟོད།  ། ཅེས་བསྟོད།  གཏོར་མ་བྱིན་རླབས་བསྡུས་པ་བླ་མེད་སྤྱི་དང་མཐུན་པ་ཞིག་བྱས་ལ།  ཕཻཾ།  ཞེས་འཁོར་བཅས་སྤྱན་དྲངས།  ཨོཾ་སིངྷ་མུ་ཁ་ཌཱ་ཀི་ནཱི་པཉྩ་ཨ་མྲྀ་ཏ་ཁ་རཾ་ཁཱ་ཧི།  ཨི་དཾ་བ་ལིཾ་ཏ་ཁ་རཾ་ཁཱ་ཧི།  མཧཱ་རཀྟ་ཁ་རཾ་ཁཱ་ཧི།  ཞེས་པ་ལྔའམ་བདུན་གྱིས་ཕུལ།  མཆོད་བསྟོད་འདོད་དོན་གསོལ་བ་བཏབ།  བཛྲ་མུཿཞེས་གཤེགས་སུ་གསོལ། ༈རྗེས་གནང་གི་བྱ་བ་ནི།  ཆོས་འབྱུང་གྲུ་གསུམ་མཐིང་ནག་རེ་ཁ་དཀར་པོ་ཅན།  དབུས་སུ་ཉི་གདན་ལ་ཚོམ་བུ་དམར་པོ་དགོད།  མཐའ་རྡོ་རྭ་མེ་རིས་ཟླུམ་བསྐོར་བྱ།  ཁྱམས་ཟླ་གམ་རྡུལ་ཚོན་དམར་པོས་དགང་།  དབུས་སུ་མཉྫིའི་སྟེང་དུ་དམར་གཏོར་གྲུ་གསུམ་རྒྱན་གྱིས་བརྒྱན་པ་བཞག། དེའི་མདུན་དུ་གྲི་གུག། གཡས་སུ་ཐོད་པ།  རྒྱབ་ཏུ་ཌཱ་མ་རུ།  གཡོན་དུ་ཕུར་བུ་རྣམས་བཀོད།  མཐའ་མཆོད་གཏོར་གྱིས་བསྐོར།  སྤྲོ་ན་བུམ་པའང་འཆའ།  བདག་བསྐྱེད་སྔོན་དུ་སོང་ནས།  མདུན་བསྐྱེད་བསངས་སྦྱངས།  ཤཱུ་ནྱ་ཏཱས་སྟོང་པར་སྦྱངས།  སྟོང་པའི་ངང་ལས་ཨེ་ལས་ཆོས་འབྱུང་མཐིང་ནག་ཡངས་ཤིང་རྒྱ་ཆེ་བའི་ནང་དུ་དུར་ཁྲོད་ཆེན་པོ་བརྒྱད།  བསྲུང་བའི་འཁོར་ལོ་ཡངས་ཤིང་རྒྱ་ཆེ་བའི་ནང་དུ་ཧྲཱིཿཡིག་དམར་པོ་ཡོངས་སུ་གྱུར་པ་ལས།  ཡེ་ཤེས་ཀྱི་མཁའ་འགྲོ་མ་སེངྒེའི་གདོང་པ་ཅན་ཞེས་པ་ནས།  བཟླས་པའི་བར་བདག་བསྐྱེད་འདོན་པ་སྤོ།  དེ་ནས་མཆོད་བསྟོད་བྱ།  བུམ་པ་བཅས་ཡོད་ན།  བུམ་པ་སྔགས་ཀྱི་ཡིག་འབྲུས་ཡོངས་སུ་གང་བར་གྱུར་པར་བསམ་ལ།  སྔགས་ཅི་རིགས་པ་བཟླས་པའི་མཐར་ཡིག་འབྲུ་རྣམས་ཞུ་བ་ལས་བྱུང་བའི་དབང་གི་ཆུར་གྱུར།  ཞེས་བརྗོད།  གཏོར་མ་བྱིན་གྱིས་བརླབས་(༢༦)ཏེ།  འབུལ་བ་ནས་འདོད་དོན་གསོལ་འདེབས་ཀྱི་བར་གོང་བཞིན་བྱ། ༈སློབ་མས་མཎྜལ་ཕུལ།  ཀུན་མཁྱེན་ཡེ་ཤེས་ནས།  བློ་མཆོག་བདག་ལ་གནང་བར་མཛོད།  ། ཅེས་པའི་བར་ལན་གསུམ་གྱིས་གསོལ་བ་འདེབས་སུ་གཞུག། དཀོན་མཆོག་གསུམ་ལ་བདག་སྐྱབས་མཆི།  ། ཞེས་སོགས་གུར་ནས་འབྱུང་བའི་རྒྱུན་བཤགས་བྱ།  དངོས་གཞི་ནི།  ཁྱེད་རང་རྣམས་དམིགས་པ་འདི་བཞིན་དུ་མཛོད།  སློབ་དཔོན་གྱི་ཐུགས་ཀ་ནས་འོད་ཟེར་འཕྲོས།  མདུན་བསྐྱེད་ཀྱི་ཐུགས་རྒྱུད་བསྐུལ།  དེའི་འོད་ཀྱིས་སློབ་མའི་ལུས་སོགས་མ་དག་པའི་སྣང་བ་ཐམས་ཅད་སྦྱངས།  ཤཱུ་ནྱ་ཏཱས་སྟོང་པར་སྦྱངས།  སྟོང་པའི་ངང་ལས་ཨེ་ལས་ཆོས་འབྱུང་མཐིང་ནག་ཡངས་ཤིང་རྒྱ་ཆེ་བའི་ནང་དུ་དུར་ཁྲོད་ཆེན་པོ་བརྒྱད།  བསྲུང་བའི་འཁོར་ལོ་ཡངས་ཤིང་རྒྱ་ཆེ་བའི་ནང་དུ་ཁྱེད་རང་རྣམས་ཀྱི་སེམས་ཉིད་ཧྲཱིཿཡིག་དམར་པོ་ཡོངས་སུ་གྱུར་པ་ལས།  ཁྱེད་རང་རྣམས་ཡེ་ཤེས་ཀྱི་མཁའ་འགྲོ་མ་སེངྒེའི་གདོང་པ་ཅན་སྐུ་མདོག་དམར་མོ་ཞལ་གཅིག་ཕྱག་གཉིས།  གཡས་གྲི་གུག་གསེར་མདོག་ནམ་མཁར་འཕྱར་བ།  གཡོན་ཐོད་ཁྲག་ཐུགས་ཀར་འཛིན་པ།  གྲུ་མོ་ན་ཁ་ཊྭཱཾ་ག་དང་བཅས་པ།  སྤྱན་གསུམ།  སྐྲ་སེར་གྱེན་དུ་བརྫེས་པ།  ཐོད་སྐམ་ལྔའི་དབུ་རྒྱན་དང་རློན་པ་ལྔ་བཅུའི་དོ་ཤལ་བྱས་པ།  སྟག་ལྤགས་ཀྱི་ཤམ་ཐབས་དང་།  ཕྱག་རྒྱ་ལྔས་བརྒྱན་པ།  པད་ཉི་རུ་ཏྲ་ཕོ་མོ་གན་རྐྱལ་དུ་བསྣོལ་བའི་སྟེང་དུ་ཞབས་གཡས་བསྐུམ་གཡོན་བརྐྱང་བས་ཡེ་ཤེས་ཀྱི་མེ་དཔུང་འབར་བའི་དབུས་ན་བཞུགས་པའོ།  ། དཔྲལ་བར་ཨོཾ།  མགྲིན་པར་ཨཱཿཐུགས་ཀར་ཧཱུཾ་གིས་མཚན་པར་གྱུར་པའི་མོས་པ་མཛོད།  མདུན་གྱི་གཏོར་རྟེན་འདི་ཉིད་ཀྱང་ཁྱེད་རང་རྣམས་སྒོམ་པ་དང་འདྲ་བའི་མཁའ་འགྲོ་མ་སེངྒེའི་གདོང་པ་ཅན་སྐུ་མདོག་དམར་མོར་དངོས་སུ་བཞུགས་པར་མོས་ལ།  སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས།  ཨོ་རྒྱན་མཁའ་འགྲོའི་ཕོ་བྲང་ནས་མཁའ་འགྲོ་མ་སེངྒེའི་གདོང་པ་ཅན་འཁོར་དང་བཅས་པའི་སྐུ་ཆེ་ཆུང་དཔག་ཏུ་མེད་པ་ཕཻཾ་ཕཻཾ།  ཞེས་འབར་བའི་ཕྱག་རྒྱ་བསྐོར་བས་སྤྱན་དྲངས།  ཁྱེད་རང་རྣམས་ཀྱི་ལུས་ལ་ཆར་ཆེན་པོ་བབས་པ་བཞིན་དུ་སིབ་སིབ་ཐིམ་པའི་མོས་པ་མཛོད།  ཛཿཧཱུཾ་བཾ་ཧོཿཞེས་བརྗོད་ལ་རོལ་མོས་བྱིན་འབེབས།  དེ་ནས།  སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས།  དབང་གི་ལྷ་བཛྲ་ས་མཱ་ཛཿདེ་བཞིན་གཤེགས་པ་ཐམས་ཅད་ཀྱིས་སློབ་མ་འདི་རྣམས་ལ་མངོན་པར་དབང་བསྐུར་དུ་གསོལ།  ཞེས་གསོལ་བ་བཏབ་པས།  ཨོཾ་བཛྲ་བྷཱི་ཝ་ཨ་བྷི་ཥིཉྩ་ཧཱུཾ།  ཞེས་གསུངས་ཤིང་དབང་བསྐུར་བས་ལུས་ཐམས་ཅད་གང་།  དྲི་མ་ཐམས་ཅད་དག། ཆུའི་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱིས་དབུ་བརྒྱན་པར་མོས།  བུམ་པ་བཅས་ན་དབང་བསྐུར་བའི་སྔགས་འདོན་པའི་སྐབས་སུ་བུམ་པ་སློབ་མའི་མགོ་ཐོག་ཏུ་བཞག་ནས་བུམ་ཆུ་སྦྱིན་ནོ།  ། དེ་དག་ནི་རྗེས་གནང་གི་གཞི་(༢༧)འགོད་པ་ཡིན།  དེ་ནས་སློབ་དཔོན་གྱི་དཔྲལ་བའི་ཨོཾ་ལས།  མཁའ་འགྲོ་མ་སེངྒེའི་གདོང་པ་ཅན་གྱི་སྐུ་དཔག་ཏུ་མེད་པ་བྱུང་།  ཁྱེད་རང་རྣམས་ཀྱི་དཔྲལ་བར་ཐིམ།  སྐུའི་བྱིན་རླབས་ཞུགས་པའི་མོས་པ་མཛོད།  ཅེས་བརྗོད་ལ་རོལ་ཆེན་བྱ།  སྐུའི་རྗེས་གནང་ངོ་།  ། དེ་ནས།  སློབ་དཔོན་གྱི་མགྲིན་པའི་ཨཱཿལས་ཨཱ་ལི་ཀཱ་ལི་དང་སྔགས་འཕྲེང་དཔག་ཏུ་མེད་པ་བྱུང་།  ཁྱེད་རང་རྣམས་ཀྱི་མགྲིན་པར་ཐིམ།  རོལ་ཆེན་བྱ།  སློབ་དཔོན་གྱི་ཐུགས་ཀ་ནས་འོད་ཟེར་འཕྲོས།  མདུན་བསྐྱེད་ཀྱི་ཐུགས་རྒྱུད་བསྐུལ།  ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་ཧྲཱིཿཡིག་གི་མཐར་སྔགས་ཕྲེང་གིས་བསྐོར་བ་ལས་སྔགས་ཕྲེང་གཉིས་པ་བྱུང་།  ཞལ་ནས་ཐོན།  ཁྱེད་རང་རྣམས་ཀྱི་ཞལ་དུ་ཞུགས།  ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་ཧྲཱིཿཡིག་གི་མཐར་འཁོད་པའི་མོས་པ་མཛོད་བྱས་ལ།  ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿཅེས་ལན་གསུམ་རྗེས་ཟློས་བྱར་གཞུག། དེ་ནས།  སློབ་དཔོན་ལ་མེ་ཏོག་འཐོར་བཞིན་དུ་འདིའི་རྗེས་ཟློས་མཛོད་ཅིག། བཅོམ་ལྡན་བདག་གིས་བཟུང་ལགས་ཀྱི།  ། བདག་ལ་འགོ་བར་མཛད་དུ་གསོལ།  ། ཞེས་ལན་གསུམ།  དེ་ལྟར་ཕུལ་བའི་མེ་ཏོག་དེ་ཉིད་སླར་ཡང་བྱིན་གྱིས་བརླབས་ཏེ།  ཁྱེད་རང་རྣམས་ཀྱི་སྤྱི་བོར་ཕུལ་བའི་མོས་པ་མཛོད་ཅིག། སློབ་དཔོན་གྱིས་མེ་ཏོག་གཏོར་བཞིན་དུ།  བཅོམ་ལྡན་འདི་ལ་སྩལ་ལགས་ཀྱི།  ། འདི་ལ་འགོ་བར་མཛད་དུ་གསོལ།  ། སྔགས་ཀྱི་དངོས་གྲུབ་སྩལ་དུ་གསོལ།  ། བརྟུལ་ཞུགས་བརྟན་པར་མཛད་དུ་གསོལ།  ། རིག་པ་འཛིན་པ་འདི་རྣམས་ལ་ཡེ་ཤེས་ཀྱི་མཁའ་འགྲོ་མ་སེངྒེའི་གདོང་པ་ཅན་གྱི་སྐུ་གསུང་ཐུགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག། གསུང་གི་རྗེས་གནང་ངོ་།  ། དེ་ནས།  སློབ་དཔོན་དང་མདུན་བསྐྱེད་ཀྱི་ཐུགས་ཀའི་ཧཱུཾ་ལས།  གྲི་གུག་ཐོད་ཁྲག་ཁ་ཊྭཱཾ་རྩེ་གསུམ་ཅང་ཏེའུ་ལ་སོགས་པའི་ཕྱག་མཚན་དཔག་ཏུ་མེད་པ་བྱུང་།  ཁྱེད་རང་རྣམས་ཀྱི་སྙིང་གའི་ཧཱུཾ་ལ་ཐིམ།  རོལ་ཆེན་བྱ།  ཐུགས་ཀྱི་རྗེས་གནང་ངོ་།  ། སློབ་དཔོན་གྱི་གནས་གསུམ་ནས་ཡི་གེ་འབྲུ་གསུམ་དཔག་ཏུ་མེད་པ་སྤྲོས།  ཁྱེད་རང་རྣམས་ཀྱི་གནས་གསུམ་དུ་བསྟིམ།  རོལ་ཆེན་བྱ།  ཡོན་ཏན་གྱི་རྗེས་གནང་ངོ་།  ། དེ་རྣམས་བུམ་དབང་ལ་སོགས་པ་དབང་བཞིའི་དོན་ཡིན་ནོ།  ། ཞེས་ཀྱང་ངོ་སྤྲད།  དེ་ནས་གཏོར་མའི་བཀའ་བསྒོ་བ་ནི།  གཏོར་མའི་འདི་ཉིད་ཡེ་ཤེས་ཀྱི་མཁའ་འགྲོ་མ་སེངྒེའི་གདོང་པ་ཅན་མཁའ་འགྲོ་མ་བྱེ་བ་འབུམ་སྡེས་བསྐོར་བར་དངོས་སུ་བསྒོམ།  དེ་ལ་མོས་གུས་དུང་བ་བྱས་པས།  དེ་ཉིད་འུར་འུར་ཆེམ་ཆེམ་ཁྱེད་རང་གི་སྤྱི་བོར་བྱོན།  ཕྱི་ནང་གི་བར་ཆད་ཐམས་ཅད་བསྲུང་བ་དང་།  གནོད་བྱེད་བགེགས་དང་ལོག་འདྲེན།  མཐུ་གཏད་སྦྱོར་བ་ངན་པ་བྱེད་པའི་བྱད་མ་ཐམས་ཅད་ཞལ་དུ་ཆོམ་ཆོམ་གསོལ་བར་མོས་ཤིག་བྱས་ལ།  གཏོར་མ་དེ་རྣམས་ཀྱི་སྤྱི་བོར་བཟུང་།  རོལ་ཆེན་དང་བཅས་པའི་བཀའ་བསྒོ་དྲག་ཏུ་བྱའོ།  ། འཕྲིན་ལས་ཀྱི་རྗེས་གནང་ངོ་།  ། དེ་ནས།  གྲི་གུག་གཏད་ལ།  སྐལ་(༢༧)ལྡན་རིགས་ཀྱི་བུ་ཁྱོད་ལ།  ། སངས་རྒྱས་ཀུན་གྱིས་བྱིན་བརླབས་པ།  ། གྲི་གུག་མཚན་མའི་དབང་བསྐུར་བས།  ། ཞི་བའི་ལས་ཀྱི་དབང་ཐོབ་ཤོག། ཨོཾ་བཛྲ་ཤཱནྟིཾ་ཀུ་རུ་ཨ་བྷི་ཥིཉྩ་ཧཱུཾ།  ཐོད་པ་གཏད་དེ།  སྐལ་ལྡན་རིགས་ཀྱི་བུ་ཁྱོད་ལ།  ། སངས་རྒྱས་ཀུན་གྱིས་བྱིན་བརླབས་པ།  ། བདུད་རྩི་ཐོད་པའི་དབང་བསྐུར་བས།  ། རྒྱས་པའི་ལས་ཀྱི་དབང་ཐོབ་ཤོག། ཨོཾ་བཛྲ་པུཥྚིཾ་ཀུ་རུ་ཨ་བྷི་ཥིཉྩ་ཧཱུཾ།  ཌཱ་མ་རུ་ཁྲོལ་དུ་བཅུག་ལ།  སྐལ་ལྡན་རིགས་ཀྱི་བུ་ཁྱོད་ལ།  ། སངས་རྒྱས་ཀུན་གྱིས་བྱིན་བརླབས་པ།  ། སྒྲ་སྙན་རྡེའུ་ཆུང་དབང་བསྐུར་བས།  ། དབང་གི་ལས་ཀྱི་དབང་ཐོབ་ཤོག། ཨོཾ་བཛྲ་ཝ་ཤཾ་ཀུ་རུ་ཨ་བྷི་ཥིཉྩ་ཧཱུཾ།  ཕུར་བུ་གཏད་ལ།  སྐལ་ལྡན་རིགས་ཀྱི་བུ་ཁྱོད་ལ།  ། སངས་རྒྱས་ཀུན་གྱི་བྱིན་བརླབས་པ།  ། འཕྲིན་ལས་ཕུར་བུའི་དབང་བསྐུར་བས།  ། དྲག་པོའི་ལས་ཀྱི་དབང་ཐོབ་ཤོག། ཨོཾ་བཛྲ་མཱ་ར་ཀུ་རུ་ཨ་བྷི་ཥིཉྩ་ཧཱུཾ།  རྗེས་ཀྱི་བྱ་བ་རྣམས་སྤྱི་དང་འདྲའོ། །  ། ། ༈སེང་གདོང་མ་དམར་མོའི་གསང་བའི་དབང་བསྐུར་བྱེད་པ་ལ།  ཆོས་འབྱུང་གྲུ་གསུམ་མཐིང་ནག་རེ་ཁ་དཀར་པོ་ཅན།  དབུས་སུ་ཉི་གདན་ལ་ཚོམ་བུ་དམར་པོ་དགོད།  མཐའ་རྡོ་རྭ་མེ་རིས་ཟླུམ་བསྐོར་བྱ།  ཁྱམས་ཟླ་གམ་རྡུལ་ཚོན་དམར་པོས་དགང་།  དབུས་སུ་མཉྫིའི་སྟེང་དུ་དམར་གཏོར་གྲུ་གསུམ་རྒྱན་གྱིས་བརྒྱན་པ་བཞག། དེའི་མདུན་དུ་གྲི་གུག། གཡས་སུ་ཐོད་པ།  རྒྱབ་ཏུ་ཌཱ་མ་རུ།  གཡོན་དུ་ཕུར་བུ་རྣམས་བཀོད།  མེ་ལོང་ལ་ཙནྡན་དམར་པོ་དང་།  གི་ཧཾ་དང་རང་བྱུང་གཙང་མ་སྦྱར་བས་མཁའ་འགྲོ་སྡེ་ལྔའི་ས་བོན་བྲི།  ས་དམར་གྱི་མཎྜལ་ཆོས་འབྱུང་ས་བོན་སྔགས་འཕྲེང་དང་བཅས་པ་བྲི།  མཐའ་མཆོད་གཏོར་གྱིས་བསྐོར།  བདག་བསྐྱེད་སྔར་བཤད་པ་བཞིན་སྔོན་དུ་བཏང་མདུན་གྱི་བཅའ་གཞི་གཉིས་པ་བསངས་སྦྱངས་ནས་བདག་བསྐྱེད་འདོན་པ་སྤོས་ཏེ་སེང་གདོང་མ་དམར་མོར་བསྐྱེད།  བཟླས་གཏོར་སོགས་དཀྱུས་བཞིན་བྱས་ལ་སློབ་མའི་དོན་དུ་གསོལ་བ་གདབ། ༈སློབ་མས་མཎྜལ་ཕུལ།  ཀུན་མཁྱེན་ཡེ་ཤེས་ཞེས་སོགས་ཀྱིས་གསོལ་བ་གདབ།  མདུན་གྱི་བཅའ་གཞི་འདི་གཉིས་ཀྱང་སེང་གདོང་མ་སྐུ་མདོག་དམར་མོ་ཞལ་གཅིག་ཕྱག་གཉིས་ཀྱིས་གྲི་གུག་དང་ཐོད་ཁྲག་འཛིན་པ་ཞིག་ཏུ་དངོས་སུ་བཞུགས་འདུག་སྙམ་པ་གྱིས་ལ།  དེའི་སྟེང་གི་ནམ་མཁར་བཞུགས་པའི་སངས་རྒྱས་བྱང་སེམས་རྣམས་ཀྱི་སྤྱན་སྔར་དཀོན་མཆོག་གསུམ་ལ་བདག་སྐྱབས་མཆི་སོགས་རྒྱུན་བཤགས་བྱ།  དངོས་གཞི་ལ།  ཁྱེད་རང་རྣམས་